Herrie oor vloek-video in luukse Pta-landgoed‘n Skermgreep uit die video wat op sosiale media gedeel is. ŉ Video van ŉ vrou wat rassistiese uitlatings op die Silver Lakes-gholflandgoed gil, het ŉ herrie op sosiale media veroorsaak. Die vrou is oënskynlik ŉ inwoner van die landgoed. Die video is Sondag in die landgoed geneem en wys die vrou waar sy in erg gekruide taal iemand toesnou dat sy toestemming het om op die landgoed rond te stap. Die video wys nie wat tot die aanvanklike uitbarsting gelei het nie. “Wat doen jy op Afrika-grond? Gaan terug Europa toe. Hulle deporteer al julle *******. Inteendeel, as jy moet weet, die Wêreldgesondheidsorganisasie sê ek kan stap waar ek ook al wil ****** stap,” skree die vrou aan iemand wat nie op kamera verskyn nie. Sy skree ook dat die persoon se “tyd om is”. “Ons jaag julle alreeds uit. Julle word gedeporteer. Kom die *** uit Afrika, jou indringer … Doen korona op en gaan dood.” Die video is reeds duisende kere gekyk nadat dit op sosiale media gedeel is. Suid-Afrika is sedert verlede Vrydag in ŉ staat van algehele afsondering en mense wat nie noodsaaklike dienste verrig nie, is beveel om tuis te bly. Reis word slegs toegelaat om noodsaaklike items aan te koop of vir onder meer mediese redes. Die minister van polisie, Bheki Cele, het vroeër selfs gesê mense mag nie eens met hul honde gaan stap nie. Die vrou is intussen by die polisie aangegee. Een sosialemediagebruiker het gesê mense is na etlike dae in afsondering moontlik al ŉ bietjie dol. “Sy was nie naby iemand nie, moes haar net alleen gelaat het, bepaal jou by jou eie sake”. Nog iemand het geskryf: “Eish, die koronavirus het nuwe newe-effekte: rassisme en haat.” Henk Booysen, uitvoerende hoof van die Silver Lakes-landgoed, het gesê hulle is bewus van die voorval. Sekerheidsbeamptes het die kwessie met die betrokke mense opgeneem. Hy sê inwoners is deeglik bewus dat hulle in dié tyd nie op die gholfbaan mag wees nie en dat die meeste eienaars uitstekend saamwerk. “Ons het die saak aan die polisie oorhandig en hulle hanteer dit verder,” het Booysen gesê. “Ons is baie trots op die inwoners. Hulle hou uitstekend by die reëls. Die polisie patrolleer die landgoed ook gereeld en tot dusver gaan dit baie goed. Ons eienaars gee beslis hul samewerking.”